Honderde gekwalifiseerde medici ‘sit sonder werk’Die Steve Biko-hospitaal in Pretoria is een van die hospitale waar personeel steier onder die getal pasiënte. (Foto: Twitter) Terwyl Suid-Afrika steier onder ŉ bykans ongekende gesondheidskrisis en daar daagliks talle berigte oor oorwerkte mediese personeel en oorvol hospitale aan die lig kom, sit honderde opgeleide medici sonder werk. Jack Bloom, die DA se woordvoerder oor gesondheid in Gauteng, sê 983 verpleegsters by Gautengse staatshospitale wat hul gemeenskapsdiens aan die einde van verlede jaar afgehandel het, is weens begrotingsbesnoeiings nog nie permanent aangestel nie. Die inligting is by ŉ vergadering van die gesondheidskomitee van die Gautengse wetgewer bekend gemaak. Bloom sê volgens ŉ amptenaar van die Gautengse gesondheidsdepartement is die provinsiale begroting verlede jaar met R4 miljard ingekort en vanjaar met R1,2 miljard. Volgens die amptenaar beraadslaag die departement met die provinsiale tesourie om finansiering te kry om die verpleegsters aan te stel. “Dit is uiters ontstellend dat hierdie verpleegsters nie dadelik in diens geneem word nie. Hulle word dringend benodig om die stygende getal Covid-19-pasiënte wat ons hospitale oorweldig, te help hanteer,” het Bloom gesê. Volgens die Gautengse gesondheidsdepartement het die provinsie teen Maandag ŉ bevestigde 333 842 Covid-19-gevalle gehad, terwyl 281 400 mense reeds van die virus herstel het. Altesaam 6 170 sterftes in die provinsie is bevestig. Die departement het ook gesê 4 128 mense word in hierdie stadium in staats- en private hospitale in die provinsie vir Covid-19 behandel. “Daar is geen verskoning vir hierdie swak beplanning en irrasionele begrotingsbesnoeiings nie omdat gemeenskapsdiensverpleegsters veronderstel is om dadelik poste te kry wanneer hulle hul diens voltooi.” Bloom sê die Gautengse premier, David Makhura, moet dringend by die situasie ingryp. Herman Mashaba, president van ActionSA, voer op sy beurt aan landwyd sit meer as 500 gekwalifiseerde en ervare dokters by die huis omdat die regering 40 000 mediese poste besnoei het. Die getal werklose verpleegsters en mediese interns is volgens hom selfs hoër. “Hoe is dít moontlik as Suid-Afrikaners weggewys word of in die gange van hospitale sterf weens ŉ gebrek aan mediese personeel om hulle te behandel? Hoe is dit moontlik as meer as 436 van ons gesondheidswerkers dood is weens die virus en 43 000 van hulle die infeksie opgedoen het?” Mashaba sê die situasie is ondenkbaar terwyl mediese werkers uitgeput en getraumatiseerd is en nie genoeg hulpbronne tot hul beskikking het nie. Mashaba sê ook die regering het meer as R400 miljoen bestee om 217 dokters uit Kuba te betaal om werk te doen wat werklose Suid-Afrikaanse dokters kon doen.